Predkladacia správa

	Mierová misia UNFICYP bola vytvorená na základe rozhodnutia Bezpečnostnej rady OSN č. 186 zo 4. marca 1964, s mandátom zabrániť obnoveniu bojov medzi grécko-cyperskou a turecko-cyperskou komunitou a prispieť k udržaniu a obnove práva a poriadku a k návratu do normálneho stavu. 
	V dôsledku nepriateľských akcií v roku 1974 Bezpečnostná rada OSN prijala rad ďalších rezolúcií, ktorými rozšírila mandát UNFICYP. Tieto rezolúcie ovplyvnili chod misie UNFICYP a požadovali výkon ďalších funkcií, predovšetkým vo vzťahu k udržiavaniu prímeria, ktoré de facto udržiava od augusta 1974. Znamenalo to výkon funkcií vrátene dozoru nad zastavením paľby a v udržiavaní nárazníkového pásma medzi líniami gréckych a tureckých síl. Stály dozor je udržiavaný prostredníctvom systému pozorovacích stanovíšť a prostredníctvom pozemného a vzdušného prieskumu.
	Ozbrojené sily SR pôsobia v mierovej operácii OSN  UNFICYP na Cypre od 27.mája 2001. V súčasnej dobe pôsobí v operácii 273 profesionálnych vojakov OS SR. Slovensko je v Sektore 4 veliacou krajinou, pričom do nášho kontingentu je začlenená aj 118 členná strážna rota armády Maďarskej republiky a 2 dôstojníci armády Chorvátskej republiky. Redukcia znamená zníženie o 70 slovenských a 40 maďarských príslušníkov.
	Z dôvodu, že absentuje politické riešenie cyperského problému sa mandát UNFICYP pravidelne predlžuje. Každých šesť mesiacov predkladá generálny tajomník OSN správu Bezpečnostnej rade OSN o vývoji politickej situácie na Cypre. Naposledy bol mandát misie predlžený do konca júna 2005 na základe Rezolúcie Bezpečnostnej rady OSN č. 1568, ktorá bola prijatá 22.októbra 2004. Zároveň touto Rezolúciou bola prijatá aj Správa Generálneho tajomníka OSN k operácii na Cypre z 24. septembra 2004, ktorá rieši otázku potreby redukcie počtov vojenských kontingentov v operácii.
	V súlade s Metodickým pokynom na prípravu a predkladanie materiálov na rokovanie vlády SR čl. 3.1.5 materiál nebol predložený na medzirezortné pripomienkové konanie z dôvodu, že sa jedná o informatívny materiál, ktorý vláda berie na vedomie.
	Materiál nemá vplyv na zamestnanosť, nevyžaduje dodatočné finančné prostriedky zo štátneho rozpočtu a nemá environmentálny vplyv.